Coronavirus India Live Updates: भारत में कोरोना वायरस लाइव अपडेट: केरल में एक ही दिन में 39 नए केस, मुंबई में अब तक 86 पॉजिटिव - coronavirus cases and lockdown in india latest updates | Navbharat Times\
ELECTION_TOPBAND_1590948185039
coronavirus cases and lockdown in india latest updates
Edited By Satyakam Abhishek | नवभारतटाइम्स.कॉम | Updated: 27 Mar 2020, 08:01:00 PM IST
देश में कोरोना के अब तक 724 मरीज आए हैं सामने
गुरुवार की तुलना में कोरोना के मामलों में आज अभी तक कमी
कल कोरोना के 88 नए मामले आए थे सामने, देश में अब तक 17 लोगों की मौत
कोरोना को रोकने के लिए देश में 21 दिनों का लॉकडाउन जारी
देश में जैसे-जैसे जांच प्रकिया में तेजी आ रही है, वैसे-वैसे कोरोना संक्रमित लोगों की संख्या में इजाफा हो रहा है। शुक्रवार शाम को केरल और मुंबई से चिंताजनक आंकड़े सामने आए। केरल में 39 नए और मुंबई में 9 नए संक्रमण के केस सामने आए। हालांकि स्वास्थ्य विभाग की वेबसाइट के मुताबिक शुक्रवार को 4 जानें गईं और 75 नए मामले सामने आए हैं। अब तक संक्रमण के कुल 724 मामले सामने आ चुके हैं। अब तक कुल् 17 लोगों की मौत हो चुकी है। गुरुवार को 7 जानें गई थीं और इस वायरस से संक्रमण के 88 नए मामले सामने आए थे।
कड़वा है पर सत्य है कि आज देश में डाक्टर उपकरणों कि कमी से जूझ रहे है , गरीब भूखे प्यासे कई सो किलोमीटर पैदल चल कर अपने घरो को जा रहे हे , मंत्री लोग घरो में मटर छील कर या अंत...+
जम्मू-कश्मीर में अब तक 18 मरीज
जम्मू-कश्मीर में ऐसे और दो लोगों के कोरोना वायरस से संक्रमित होने की पुष्टि हुई है जो हाल ही में विदेश से लौटे हैं। केंद्र शासित प्रदेश में अभी तक वायरस से संक्रमण के कुल 18 मामलों की पुष्टि हुई है। सरकार के प्रवक्ता रोहित कंसल ने ट्वीट किया, ‘कश्मीर में और चार लोगों के संक्रमित होने की पुष्टि, सभी श्रीनगर जिले के रहने वाले हैं... इनमें से दो लोग हाल ही में विदेश से लौटे हैं, जबकि दो अन्य धार्मिक जलसे के लिए जम्मू-कश्मीर से बाहर गए थे।’
इसके साथ ही केन्द्र शासित प्रदेश में अभी तक 18 लोगों में कोरोना वायरस से संक्रमण की पुष्टि हो चुकी है। क्षेत्र में संक्रमण से एक व्यक्ति की मौत हुई है जबकि एक व्यक्ति इलाज के बाद स्वस्थ हो गया है। ऐसे में फिलहाल 16 लोगों के संक्रमण का इलाज चल रहा है। इनमें से 12 मामले घाटी के हैं। केन्द्र शासित प्रदेश में करीब 1,200 ऐसे लोगों की पहचान कर उन्हें पृथक केन्द्रों में भेजा गया है जो कोरोना वायरस संक्रमण से प्रभावित देशों की यात्रा करके हाल ही में लौटे हैं।
बृहन्मुंबई नगर निगम के मुताबिक शुक्रवार को मुंबई में कोरोना पॉजिटिव के 9 नए केस साामने आए। इसमें से 5 लोग विदेश से आए हैं और चार ऐसे लोग हैं जो इनके संपर्क में आए थे। छह लोग मुंबई के हैं और बाकी 3 बाहर के हैं। अब अकेले मुंबई में 86 लोग कोरोना पॉजिटिव हैं।
कोरोना को ना! महाराष्ट्र में रिहा होंगे 11 हजार कैदी
केरल में भी हालत खराब
केरल के मुख्यमंत्री पिनाराई विजयन ने शुक्रवार शाम को बताया कि केरल में कोरोना संक्रमण के 39 नए केस सामने आए हैं। इसमें से 34 कासगोड, 2 कन्नौर और एक-एक त्रिसुर, कोजिकोड और कोलाम के हैं। अब केरल में कुल संक्रमित लोगों की संख्या 176 हो गई है, जिसमें से 12 लोग ठीक हो चुके हैं।
दिल्ली में 39 पहुंचा आंकड़ा
राष्ट्रीय राजधानी में गुरुवार को कोरोना वायरस से संक्रमित मरीजों की कुल संख्या 39 तक पहुंच गई। स्वास्थ्य विभाग ने बताया कि इनमें से 29 मामले यात्रा से जुड़े हैं, जबकि 10 मामले संपर्क में आने से हैं। कुल मामलों में से पांच को अस्पताल से छुट्टी मिली चुकी है, एक व्यक्ति की मौत हो चुकी है और एक व्यक्ति देश से बाहर जा चुका है। विभाग ने एक बयान में बताया कि 31 लोग दिल्ली के अन्य अस्पतालों में इलाज करा रहे हैं जबकि एक का इलाज गुड़गांव के मेदांता अस्पताल में चल रहा है। स्वास्थ्य अधिकारी ने बताया कि कोविड-19 से प्रभावित मरीजों में मोहल्ला क्लीनिक का एक डॉक्टर, उनकी पत्नी और बेटी भी शामिल है।
भारत में कब-कब कोरोना के कितने मामले
27 मार्च 724*
राजस्थान के भीलवाड़ा में कोरोना वायरस के दो नए मामले सामने आए हैं। ये दोनों शख्स कल शाम को मारे गए व्यक्त के करीबी संबंधी हैं। राज्य में कोरोना के अब तक 45 मामले सामने आ चुके हैं।
मध्य प्रदेश में कोरोना के 21 मरीज
मध्यप्रदेश के शिवपुरी स्थित अस्पताल में भर्ती एक और मरीज के गुरुवार को कोरोना वायरस से संक्रमित होने की पुष्टि होने के साथ ही राज्य में कुल संक्रमित की संख्या बढ़कर 21 हो गई। इनमें से दो लोगों की मौत हो गई है। मध्यप्रदेश स्वास्थ्य सेवा के अपर संचालक डॉ. वीणा सिन्हा ने बताया कि मध्य प्रदेश में कोरोना वायस संक्रमित 21 मरीजों में नौ इंदौर में, छह जबलपुर में, दो भोपाल में, दो शिवपुरी में, एक उज्जैन और एक ग्वालियर में पाए गए। उन्होंने कहा कि इनमें से 19 मरीज प्रदेश के अलग-अलग अस्पतालों में भर्ती हैं, जबकि संक्रमित पाए गए दो मरीजों की मौत हो गई है। मरने वालों में एक उज्जैन की एवं एक इंदौर का रहने वाला था। इन दोनों की मौत इंदौर के अस्पताल में हुई। इंदौर से मिली रिपोर्ट के अनुसार इंदौर के सरकारी अस्पताल में 65 वर्षीय पुरुष की मौत के बाद यहां कोरोना वायरस संक्रमण से पिछले 24 घंटे में दम तोड़ने वाले मरीजों की तादाद बढ़कर दो पर पहुंच गई है।
तमिलनाडु में 3 नए मामलों की पुष्टि
तमिलनाडु में गुरवार को विदेश से लौटे 24 वर्षीय एक व्यक्ति समेत तीन लोगों के कोरोना वायरस से संक्रमित होने की पुष्टि हुई। अब पीड़ितों की कुल संख्या 31 तक पहुंच गई है। स्वास्थ्य विभाग ने बताया कि इन नए तीन मामलों में एक व्यक्ति दुबई से लौटा था। वहीं दूसरा व्यक्ति लंदन से लौटा था और उसके संपर्क में 65 वर्षीय एक महिला आईं थी। स्वास्थ्य मंत्री सी. विजय भास्कर ने अपने सोशल मीडिया अकाउंट पर बताया कि एक मामला त्रिची का है। मरीज को अलग रखा गया है और स्थिर हालत में है। स्वास्थ्य विभाग ने बताया कि अन्य दो मामले चेन्नई के हैं और दोनों को अस्पताल में भर्ती किया गया है। राज्य में कुल 31 मामलों की पुष्टि हुई है जिनमें से एक को इलाज के बाद अस्पताल से छुट्टी दे दी गई।
मिजोरम में एक महिला गिरफ्तार
कोरोना वायरस के खतरे के बीच कथित तौर पर अपनी विदेश यात्रा का ब्योरा छिपाने के मामले में एजल से 33 वर्षीय महिला को गिरफ्तार किया गया है। पुलिस महानिरीक्षक (मुख्यालय) जॉन नीहलइया ने कहा कि महिला 10 मार्च को लेंगपुई हवाईअड्डे पर उतरी थी और उसने स्क्रीनिंग टीम को बताया कि वह कोलकाता से लौटी है। हालांकि उन्होंने कहा कि उसके फेसबुक प्रोफाइल से पता चला कि वह मकाऊ से लौटी थी। अधिकारी के मुताबिक उसे मंगलवार को गिरफ्तार कर लिया गया और उस पर आईपीसी की संबंधित धाराओं के तहत मामला दर्ज कर लिया गया।
ओडिशा में कोरोना के 3 पीड़ित
ओडिशा के भुवनेश्वर में 60 वर्षीय एक व्यक्ति के कोरोना वायरस से संक्रमित होने की पुष्टि हुई है। इसके साथ ही राज्य में संक्रमित होने वालों की संख्या तीन तक पहुंच गई। अधिकारियों के मुताबिक अभी तक इसका पता नहीं चला है कि व्यक्ति ने किसी देश की यात्रा की थी या नहीं। व्यक्ति हाल में किन जगहों पर गया है इसकी जानकारी जुटाई जा रही है। स्वास्थ्य एवं परिवार कल्याण विभाग ने ट्विट किया, ‘राज्य में एक और व्यक्ति के कोरोना वायरस से संक्रमित होने की पुष्टि हुई है। इस तरह से अब राज्य में तीन मामले सामने आ चुके हैं और तीनों ही मामले भुवनेश्वर के हैं।’ एक वरिष्ठ अधिकारी ने बताया कि सरकार सभी संपर्कों का पता करने की कोशिश कर रही है। सरकार ने लोगों से सजग रहने और नहीं घबराने की अपील की है।
बिहार में 7 पहुंचा कोरोना का आंकड़ा
बिहार के कोरोना पॉजिटिव की संख्या बढ़कर सात हो गई है। पटना के रहने वाले 20 वर्षीय युवक कोरोना पॉजिटिव पाया गया। उसका इलाज पटना के नालंदा मेडिकल कॉलेज अस्पताल (एनएमसीएच) के आइसोलेशन वॉर्ड में चल रहा है। स्वास्थ्य विभाग के एक अधिकारी ने बताया कि पटना के एक 20 वर्षीय युवक में कोरोना संक्रमण की पुष्टि हुई है। युवक की कोई ट्रैवल हिस्ट्री नहीं है। प्रशासन को इस बारे में सूचित कर दिया गया है। अब संक्रमित युवक के संपर्क में आने वाले लोगों की सूची बनाई जाएगी और उनके रक्त के नमूने जांच के लिए भेजे जाएंगे। तब तक इन सभी को अलग-थलग रखा जाएगा।
Web Title coronavirus cases and lockdown in india latest updates(Hindi News from Navbharat Times , TIL Network)